Fodboldspiller Thomas Enevoldsen har det seneste år udlevet den amerikanske drøm, og nu bliver opholdet i USA yderligere forlænget. Enevoldsen har skrevet kontrakt med klubben Indy Eleven, der spiller i den næstbedste amerikanske fodboldrække, USL. - Han scorede 20 mål og lavede 10 assists uden at tage nogle straffespark. Han er sulten efter succes, og vi er glade for at kunne præsentere ham i Indy, siger cheftræner Martin Rennie. 31-årige Thomas Enevoldsen kommer fra et ophold i klubben Orange County SC, der gør sig i Western Conference - også i den næstbedste række i USA. Orange County ligger i den sydlige del af Californien tæt på storbyen Los Angeles. Men nu skal nordjyden altså rejse et langt stykke mod nordøst til byen Indianapolis i staten Indiana, hvor Indy Eleven hører hjemme. I 2018 blev Indy Eleven slået ud af playoffs i første runde, mens Orange County fik to kampe yderligere og blev slået i Western Conference-finalen.

Opsummering:
Den tidligere AaB-profil Thomas Enevoldsen skifter til den amerikanske klub Indy Eleven.